钦定古今图书集成/明伦汇编/交谊典/第003卷 > 图书编 > 《绝交论》后汉·朱穆
## 钦定古今图书集成/明伦汇编/交谊典/第003卷 > 图书编 > 《绝交论》后汉·朱穆

或曰：“子绝存问不见客，亦不答也，何故？”曰：“古者进退
趋业，无私游之交，相见以公朝，飨会以礼纪，否则朋
徒受习而已。”曰：“人将疾子如何？”曰：“宁受疾。”曰：“受疾可
乎？”曰：“世之务交游也久矣。敦千乘，不忌于君，犯礼以
追之，背公以从之。其愈者，则孺子之爱也；其甚者，则
求蔽过窃誉以赡其私。事替义退，公轻私重，居劳于”
听也，或于道而求其私赡矣。是故遂往不返而莫敢
止焉。是川渎并决而莫之敢塞，游豮蹂稼而莫之禁
也。《诗》云：“威仪棣棣，不可选也。”后生将复何述？而吾不
才，焉能规此？实悼无行。子道多阙，臣事多尤，思复白
圭，重考古言，以补往过。时无孔堂，思兼则滞。匪有废
也，则亦焉兴？是以敢受疾也，不亦可乎。